Ramaphosa steun GordhanAdjunkpresident Cyril Ramaphosa. Foto: Siyabulela Duda, departement van kommunikasie “Die gebeure van die afgelope paar dae rakende die dagvaarding wat aan Gordhan beteken is, is van groot kommer vir talle Suid-Afrikaners,” het Ramaphosa in ŉ verklaring gesê. “As lid van die nasionale bestuur bied ek my ondersteuning aan minister Gordhan terwyl hy aanklagte in die gesig staar wat deur die Nasionale Vervolgingsgesag (NVG) teen hom ingebring is. Ek ken Gordhan en het saam met hom gewerk in die regering en in die dae van die vervolging van die stryd om ŉ nierassistiese, nieseksistiese demokratiese samelewing.” Ramaphosa het gesê hy het geen twyfel in Gordhan se toewyding om ŉ beter Suid-Afrika vir almal te bou nie. “Soos alle Suid-Afrikaners bly minister Gordhan onderhewig aan die wette van die land, en behou hy sy reg om te swyg, vry te wees van misbruik van proses, en om wettig verdedig te word. Ek is ten volle bewus van die rol wat die NVG het om te speel in die bou van ŉ demokratiese samelewing. In hierdie verband respekteer ons die grondwetlike mandaat wat die NVG het om sonder vrees, begunstiging of vooroordeel hul werk te doen.” Ramaphosa het gesê die mandaat moet gebalanseer word teen die grondwetlike regte van alle individue, waaronder die reg om onskuldig geag te word tot skuldig bevind is deur ŉ hof. “Die situasie vereis van alle Suid-Afrikaners om eenheid te demonstreer ter verdediging van grondwetlike waardes, die integriteit van die regstelsel en die doel om Suid-Afrika op ŉ pad te plaas van volhoubare en inklusiewe ekonomiese groei wat sal help om armoede, werkloosheid en ongelykheid te oorkom.” Ramaphosa het Gordhan sterkte toegewens met sy voorbereidings vir die mediumtermyn-begrotingsraamwerk volgende week. “Ek hoop dat hierdie uitdaging hom nie daarvan sal weerhou om ’n belangrike nasionale taak te verrig nie. Die regering is dit eens in sy benadering oor hierdie saak en ŉ beroep word op alle Suid-Afrikaners gedoen om hierdie kwessies rasioneel te benader en die belange van die land eerste te stel,” het Ramaphosa gesê.